C Moren urheilukevät täyttyy klassikoista: luvassa Liigan, golfin ja jalkapallon legendaarisia hetkiä - Viihde Corner
C Morella pureudutaan keväällä urheiluhistorian jännittävimpiin hetkiin. Tiedossa on esimerkiksi jääkiekon SM-liigan 90-luvun ratkaisevia finaaliotteluita, La Ligan klassikoita Tuomas Virkkusen ja C Moren asiantuntijakaartin analysoimana sekä golflegenda Tiger Woodsin voittoja. Poikkeuksellinen kevät tarjoaa mahdollisuuden herättää henkiin historiallisia urheiluhetkiä, ja lievittää liveurheilun vieroitusoireita yhdessä C Moren kanssa.
”Ohjelmistomme täydentyy nyt urheilun ikimuistoisimmilla hetkillä. Lisämaustetta tuovat asiantuntijamme, joita tullaan näkemään myös tulevassa poikkeuksellisen kevään ohjelmistossamme. Jos nykytilanteesta etsitään positiivisia puolia, niin kannustankin palauttamaan mieliin urheiluhistorian käänteentekeviä hetkiä. Lisää on tulossa”, suosittelee MTV Urheilun ohjelmapäällikkö Markus Autero.
Liiga-klassikot
Liigan klassikkopelien sarja pitää sisällään kahdeksan ratkaisevaa jääkiekon SM-liigan finaaliottelua vuosikymmenten takaa. Sarja käynnistyy 90-luvun mahtien, TPS:n ja Jokereiden, välienselvittelyllä. Vuoden 1998 ratkaisevassa finaalissa puolestaan nähdään kuinka HIFK, yksi Liigan kaikkien aikojen joukkueista, jyrää mestaruuteen. Sarja sisältää myös Hannu Jortikan TPS:n, Raimo Summasen Jokereiden ja Jukka Rautakorven Tapparan mestaruusjuhlat. Klassikko-otteluiden sarja huipentuu alkavan Kärppä-dynastian ensimmäiseen mestaruuteen keväällä 2004. Lisäksi C More tuo jännitettäväksi koko viime kevään 7-osaiseksi venyneen Kärppien ja HPK:n finaalitaiston.
La Liga -klassikot
La Ligan 2000-luvun klassikot heräävät henkiin yhdessä C Moren asiantuntijoiden kanssa. Tiedossa on kymmenen upeaa ottelua, joissa La Ligan ikoninen selostaja Tuomas Virkkunen sekä jalkapalloasiantuntijat Petri Pasanen ja Mika Väyrynen kommentoivat otteluiden käänteitä, muistelevat menneitä aikoja ja huippupelaajia. Real Madridin Galaticos vilisi 2000-luvulla jalkapallon supertähtiä, kuten Ronaldon, Zinedine Zidanen, Luis Figon, Raulin ja David Beckhamin. Myös Barcelonan tähtisikermät täyttyivät huippunimistä: Ronaldinho, Xavi, Thierry Henry, Samuel Etoo ja läpimurtoa tehnyt Leo Messi.
Ensimmäisessä jaksossa su 29.3. käsittelyyn otetaan Barcelona – Real Madrid (6.12.2003), joka on David Beckhamin ensimmäinen El Clasico Galaticos-aikakauden Real Madridissa. Historiallista El Clásicoa tunnelmoimassa ovat selostaja Tuomas Virkkunen sekä asiantuntija Petri Pasanen. Uusi klassikko ruudussa joka sunnuntai sekä C Moren kanavilla että cmore.fi-suoratoistopalvelussa.
UEFA Champions League -klassikot
Mestarien liiga palaa ruutuun ottelukoosteiden voimin. Kymmenosaisen sarjan jokaisessa jaksossa palautetaan mieliin kolme huippuottelua eri kausilta – mukana historian upeimmat nousut ja kirvelevimmät tappiot. Uusi jakso C Moren kanavilla ja cmore.fi-suoratoistopalvelussa lauantaisin. Ohjelma on englanninkielinen.
Sarja alkaa lauantaina 28.3. klo 20.25 C More Sport 1 kanavalla ja cmore.fi-suoratoistopalvelussa. Ensimmäisessä jaksossa nähdään koosteet seuraavista otteluista:
FC Barcelona vs. Paris Saint-Germain FC (08/03/2017)
AFC Ajax vs. Tottenham Hotspur FC (08/05/2019)
Manchester United FC vs. Real Madrid CF (23/04/2003)
Golflegenda Tiger Woodsin uralla huippuhetkiä riittää. Jopa 67-osaisessa ohjelmasarjassa esitetään Woodsin voitokkaita klassikkoturnauksia kattavasti vuosilta 1996-2019. Uusi jakso golfin ystäville C Moren arki-illoissa alkaen maanantaina 30.3. sekä C Moren lineaarikanavilla että cmore.fi-suoratoistopalvelussa.
F1-kausikoosteet ja dokumentit
C Moren kattava kokonaisuus ikimuistoisia F1-kausia pitää sisällään legendaariset Mika Häkkisen ja Kimi Räikkösen mestaruusvuodet, Michael Schumacherin loiston hetkiä sekä Ayrton Sennan ja Alain Prostin kaksintaistelut. Tiedossa on yhteensä 11 historiallista kausikoostetta neljä erikoishaastatteluihin pohjautuvaa dokumenttia. Lisätietoja ja jaksokuvaukset erillisessä tiedotteessa.
Kauden 2018 ja 2019 osakilpailut
Formulayleisön suuresta toiveesta kaikki kausien 2018 ja 2019 MM-osakilpailut palaavat C Morelle. Elä uudelleen sarjan tuhannes GP Kiinassa tai palaa Valtteri Bottaksen ja Lewis Hamiltonin kaksinkamppailuihin.
C Moren urheilukasvot säilyvät osana suomalaisten arkea poikkeuksellisesta keväästä huolimatta. C More Urheilusuora tarjoilee päivittäin keskustelua urheilumaailman polttavimmista puheenaiheista sekä vastapainoksi muistoja ja tarinoita sykähdyttävimmistä hetkistä. Keskustelua johtavat suorana C Moren urheilustudiosta urheilutuotantojen tutut tähdet Niki Juusela, Antero Mertaranta, Teemu Niikko, Mervi Kallio ja Minna Korkka. Asiantuntijatiimissä nähdään C Moren erikoislähetyksistä tuttuja spesialisteja niin formuloista, jalkapallosta, jääkiekosta kuin yleisurheilusta. Lisäksi ohjelmassa otetaan yhteyttä huippu-urheilijoihin ja urheilumaailman vaikuttajiin video- ja puhelinyhteyksien avulla.
Urheilusuora arkipäivisin klo 19.30 C More Sport 1 sekä cmore.fi-suoratoistopalvelu.